b'\n_START_ARTICLE_\nFletcher Christian\n_START_SECTION_\nBakgrunn\n_START_PARAGRAPH_\nChristian var nest yngste s\xc3\xb8nn av Charles Christian og May (eller Ann) Dixon Christian. Paret fikk ti barn, hvorav seks overlevde spedbarnstiden. Han hadde blant annet to br\xc3\xb8dre ved navn Edward og Humphrey. Faren kom fra en jordeiende familie p\xc3\xa5 \xc3\xb8ya Man, og de fleste av hans forfedre p\xc3\xa5 farssiden tilh\xc3\xb8rte de historiske deemsters, dommere p\xc3\xa5 Man. Deres opprinnelige familienavn var McCrystyn. Fletchers mor kom fra en velst\xc3\xa5ende familie i Cumberland. Hennes mor tilh\xc3\xb8rte den mektige Fletcher-familien, og det var etter denne Fletcher Christian fikk sitt fornavn. _NEWLINE_Da de giftet seg fikk Charles eiendommen Moorland Close som medgift. Den var ikke s\xc3\xa5 stor, men respektabel, og ble beskrevet som \xc2\xabhalvt slott og halvt g\xc3\xa5rd\xc2\xbb. Faren d\xc3\xb8de i 1768, f\xc3\xb8r Fletcher hadde fylt fire \xc3\xa5r. Moren viste seg \xc3\xa5 v\xc3\xa6re sv\xc3\xa6rt uansvarlig med penger, og innen 1779, da Fletcher fylte femten, hadde hun en gjeld p\xc3\xa5 nesten 6500 pund, en enorm sum den gang. Det var en reell fare for at hun ville havne i gjeldsfengsel. Familien mistet Moorland Close, og Anne m\xc3\xa5tte flykte til Man med sine tre yngste s\xc3\xb8nner, ettersom engelske innkrevere ikke hadde noen myndighet der. De tre eldre br\xc3\xb8drene klarte \xc3\xa5 skaffe en \xc3\xa5rlig livrente p\xc3\xa5 40 pund (tilsvarende 4691 pund i dag) for sin mor, noe som gjorde det mulig for familien \xc3\xa5 leve i fornem fattigdom._NEWLINE_Christian tilbrakte ni \xc3\xa5r ved Cockermouth Free School fra han var ni \xc3\xa5r gammel. En av hans yngre samtidige var William Wordsworth. Det er misforst\xc3\xa5tt at de to var skolekamerater. Christian var langt eldre enn den framtidige poeten. Hans mor Ann d\xc3\xb8de p\xc3\xa5 Man i 1819._NEWLINE_Man vet ellers lite om Fletcher Christians ungdoms\xc3\xa5r, bortsett fra at han gikk p\xc3\xa5 St Bees School i St Bees. I 1783, da han var atten \xc3\xa5r gammel, m\xc3\xb8nstret han p\xc3\xa5 HMS \xc2\xabEurydice\xc2\xbb p\xc3\xa5 en 21 m\xc3\xa5neder lang reise til India. Skipets dokumenter viser at han oppf\xc3\xb8rte seg \xc2\xabmer enn tilfredsstillende\xc2\xbb ombord, for omkring syv m\xc3\xa5neder etter avreise ble han forfremmet til f\xc3\xb8rstestyrmann.\n_START_SECTION_\nPitcairn\n_START_PARAGRAPH_\nDe siste ni mytteristene slo seg sammen med seks tahitiske menn og elleve kvinner ned p\xc3\xa5 Pitcairn, hvor de strippet \xc2\xabBounty\xc2\xbb for alt som kunne bringes i land f\xc3\xb8r Matthew Quintal satte restene i brann. Den lille kolonien klarte seg ikke lenge. Ubalansen i antallet mellom menn og kvinner, og det at de tahitiske mennene ble holdt n\xc3\xa6rmest som slaver, f\xc3\xb8rte til uro. De fleste av mennene ble etterhvert drept. _NEWLINE_Det amerikanske selfangstskipet \xc2\xabTopaz\xc2\xbb bes\xc3\xb8kte \xc3\xb8ya i 1808, og fant da bare en mytterist, Alexander Smith (som kalte seg John Adams). Han levde da sammen med ni tahitiske kvinner p\xc3\xa5 \xc3\xb8ya, samt barn av de andre mytteristene. Christians kone Maimiti var blant de ni kvinnene. _NEWLINE_Smith og Maimiti fortalte at Christian hadde blitt myrdet under en konflikt mellom mytteristene og de tahitiske mennene. En annen kvinne, Jenny, som forlot \xc3\xb8ya i 1817, fortalte at Christian ble skutt mens han jobbet med en dam ved siden av sin gravide kones hjem. Fire andre mytterister og alle de seks tahitiske mennene ble drept i denne konflikten. En av de fire gjenv\xc3\xa6rende mytteristene d\xc3\xb8de da han falt ned fra en klippe etter \xc3\xa5 ha drukket, mens Quintal ble drept av de to siste mytteristene etter \xc3\xa5 ha angrepet dem. _NEWLINE_Christians s\xc3\xb8nn Thursday October Christian, f\xc3\xb8dt 1790, overlevde konfliktene. De fleste som har navnet Christian p\xc3\xa5 Pitcairn og Norfolk\xc3\xb8ya er etterkommere av ham. Det finnes ogs\xc3\xa5 mange etterkommere i Australia og p\xc3\xa5 New Zealand. Christian og Maimiti fikk ogs\xc3\xa5 en s\xc3\xb8nn til, Charles Christian (f\xc3\xb8dt 1792) og datteren Mary Ann Christian (f\xc3\xb8dt 1793). Disse ser ikke ut til \xc3\xa5 ha overlevd barne\xc3\xa5rene.\n_START_SECTION_\nEtterm\xc3\xa6le\n_START_PARAGRAPH_\nDet gikk i mer enn to \xc3\xa5rhundrer rykter om at mordet p\xc3\xa5 Christian var en bl\xc3\xb8ff, og at han hadde reist hjem til England. Poeten Robert Southey rapporterte i en brevveksling \xc3\xa5 ha sett Christian i England en gang rundt 1803. Mange forskere mener at denne historien var en inspirasjonskilde for Samuel Taylor Coleridges Rime of the Ancient Mariner._NEWLINE_Det finnes ikke noe portrett eller tegning bevart av Fletcher Christian som er basert p\xc3\xa5 hans faktiske liv, men Bligh beskrev Christian, \xc3\xa5penbart tendensi\xc3\xb8st, som \xc2\xab175 cm h\xc3\xb8y, svartaktig eller meget m\xc3\xb8rk hudfarge. H\xc3\xa5r - svartaktig eller meget m\xc3\xb8rk brunt. [Fysisk] konstitusjon - sterk. En stjerne tatovert p\xc3\xa5 hans venstre bryst, og tatovert p\xc3\xa5 baksiden. Hans kn\xc3\xa6r sto noe ut og han kan bli kalt litt krumbeint. Han er anlagt for voldsom perspirasjon, s\xc3\xa6rskilt i hendene, slik at han skitner til han tar i.\xc2\xbb'